ตลาดหุ้นยุโรปเปิดตลาดอ่อนตัว จับตาสถานการณ์หนี้กรีซ
ตลาดหุ้นยุโรปเปิดตลาดวันนี้อ่อนตัวลง เนื่องจากนักลงทุนกังวลว่า กรีซอาจจะผิดนัดชำระหนี้กองทุนการเงินระหว่างประเทศ (IMF) ที่จะครบกำหนดในวันนี้
30 มิ.ย. 2558

ผู้สื่อข่าวรายงานว่า ตลาดหุ้นยุโรปเปิดตลาดวันนี้อ่อนตัวลง เนื่องจากนักลงทุนกังวลว่า กรีซอาจจะผิดนัดชำระหนี้กองทุนการเงินระหว่างประเทศ (IMF) ที่จะครบกำหนดในวันนี้
โดยดัชนี Stoxx Europe 600 ปรับตัวลง 0.9% แตะ 382.75 ดัชนี CAC-40 ตลาดหุ้นฝรั่งเศสเปิดวันนี้ที่ 4,849.39 จุด ลดลง 20.43 จุด, -0.42% และดัชนี DAX ตลาดหุ้นเยอรมันเปิดวันนี้ที่ 11,058.04 จุด ลดลง 25.16 จุด, -0.23%
ทั้งนี้บอร์ดบริหารของธนาคารกลางยุโรป (ECB) เผยจะยังคงเพดานเงินกู้ฉุกเฉิน หรือ Emergency Liquidity Assistance (ELA) ไว้ต่อไปจนกว่าจะมีความคืบหน้า ในขณะที่ข้อตกลงเชิงการเมืองอาจจะทำให้กรีซอยู่ในกลุ่มยูโรโซนต่อไปได้ หากชาวกรีซโหวตให้ใช้มาตรการรัดเข็มขัดตามที่เจ้าหนี้ร้องขอในระหว่างการทำประชามติ
ขณะที่หุ้นคริสเตียน ดิออร์ ร่วงลง 3% ส่วนหุ้น LVMH ปรับตัวลง 1.7%